b"\n_START_ARTICLE_\nSebasti\xc3\xa0 S\xc3\xa1nchez-Juan\n_START_SECTION_\nBiografia\n_START_PARAGRAPH_\nNascut al barri de Sants, en el si d'una fam\xc3\xadlia humil, de pare murci\xc3\xa0 i mare balear. Els primers estudis els du a terme al Centre Cat\xc3\xb2lic, per\xc3\xb2 s'ha de destacar que la seva formaci\xc3\xb3 \xc3\xa9s sobretot de car\xc3\xa0cter autodid\xc3\xa0ctic. Treballar\xc3\xa0 com a corrector d'estil, sovint prop del seu mestre Pompeu Fabra. Des de molt jove va ser amic d'en Josep Vicen\xc3\xa7 Foix i Salvador Dal\xc3\xad. _NEWLINE_Des de l'adolesc\xc3\xa8ncia pren partit pels corrents futuristes que arriben a Catalunya. El 1922 publica el Segon manifest futurista, per al qual fa servir el pseud\xc3\xb2nim David Cristi\xc3\xa0, i dos anys m\xc3\xa9s tard veu la llum el seu primer llibre, Fluid, on deixa molt clara la seva adscripci\xc3\xb3 avantguardista. _NEWLINE_El 1931 es casa amb Maria Bosch, amb qui tindr\xc3\xa0 nou fills._NEWLINE_El 1936 va guanyar la Viola d'or i d'argent als Jocs Florals de Barcelona pel poema Cinc avemaries._NEWLINE_Fou una persona molt cat\xc3\xb2lica i durant la Guerra Civil va prendre partit pels franquistes. Durant la d\xc3\xa8cada dels anys 40, public\xc3\xa0 poesia en castell\xc3\xa0. A l'obra R\xc3\xa9gimen (1940) va fer una exaltaci\xc3\xb3 del r\xc3\xa8gim franquista. A la d\xc3\xa8cada del 50 torn\xc3\xa0 a publicar llibres en catal\xc3\xa0, encara que lluny de les teories d'avantguarda que marquen la seva obra inicial.\n_START_SECTION_\nLlegat\n_START_PARAGRAPH_\nEl fons Sebasti\xc3\xa0 S\xc3\xa0nchez-Juan va ser cedit per la fam\xc3\xadlia S\xc3\xa0nchez Bosch a la Biblioteca d'Humanitats de la Universitat Aut\xc3\xb2noma de Barcelona. Est\xc3\xa0 format per correspond\xc3\xa8ncia, obra de creaci\xc3\xb3, documentaci\xc3\xb3 personal i familiar, documentaci\xc3\xb3 professional, premsa i una selecci\xc3\xb3 de la seva biblioteca personal."